**Hag. 2:1-9**

**“Skep Moed!”**

*Andries Burger, GK Pinetown, 5 April 2020 (week 2 van Covid-19 grendeltyd.)*

*Sing: Psalm 105:1, 10 (T); Sb. 18-7:1, 8, 12*

Goeie more almal,

Al is ons nie in die vlees bymekaar nie, is dit wonderlik om in die gees weer saam voor die Here te kom. Mag elkeen van ons sy teenwoordigheid in eerbied erken en beleef. Mag ons saamwees Hom verheerlik en ons opbou.

Hierdie afsondering is party dae makliker as ander, vandag is vir my nogal moeilik.

Ek verlang na elkeen van julle in die gemeente, na my kinders en familie, vriende en sommer baie mense wat ek so graag sou wou opbeur.

Hoe wonderlik gaan dit nie wees wanneer ons weer bymekaar kan kom nie!

Een troos is dat ek julle elke oggend in my gedagte sien as ek julle aan die Here opdra in gebed.

Ek wil jou aanmoedig om dieselfde te doen, vat sommer die gemeente lys en bid een-vir-een vir almal.

Bel iemand as sy naam by jou vassteek – jou gesprek is dalk net wat hulle nodig het.

**Ons kom saam met die oproep van 1 Kron. 16:8-11:**

8Loof die Here. Roep Hom aan!

Maak aan die nasies bekend wat Hy gedoen het.

9Sing liedere, sing tot sy eer, vertel van al sy magtige dade.

10Roem sy heilige Naam,

laat dié wat die teenwoordigheid van die Here soek, bly wees.

11Soek hulp en beskerming by die Here,

soek gedurig sy teenwoordigheid.

**Ps. 107 v. 1, 10**  (Totius p.533 2de Melodie)

1.

Loof God, omdat Hy goed is,

en goed is sonder end!

Meld dit, al wie behoed is,

verlos is uit ellend;

wat God uit elke land

in vryheid weer herstel het,

vry van die slaweband,

waarmee hul hom geknel het.

10.

Laat hul met offerande

die HERE loof en dank,

die werke van sy hande

vermeld met klare klank;

laat hul Hom dank bewys

vir redding wat so soet is,

Hom met hul offers prys,

omdat Hy groot en goed is.

GEBED – Pastoraal, verootmoedigend, verligting

Kinders – ŉ legkaart saamgebou, ŉ kaskar, ŉ prentjie geverf, gras gesny,

Vanoggend kom ons by die Here se boodskap uit Haggai 2:1-9.

Laat ek net gou weer die agtergrond gee:

Die Here het ŉ deel van sy volk uit die ballingskap laat terugkom na Jerusalem toe.

Uit dankbaarheid het hulle dadelik die altaar herstel om offers aan die Here te bring.

Hulle het ook begin om die tempel te herstel maar hulle het teenstand gekry en hulle fokus het geskuif om die land weer op te bou, en hulle boerderye en hulle huise.

Nadat hulle vir 15 jaar nie meer aan die tempel gewerk het nie maar net op hulleself gefokus het, stuur die Here toe vir Haggai met 4 boodskappe.

Verlede week het ons op sy eerste boodskap gefokus.

Die Here het die volk aangespreek omdat hulle op hulleself, op hulle huise fokus en nie op sy teenwoordigheid soos wat dit deur die tempel gesimboliseer was nie.

Die leiers en die volk het geluister en God het hulle aangevuur om weer met die bouwerk te begin. (Gaan kyk gerus na verlede week se preek as jy dit gemis het.)

Die boodskap vir ons was netso dat ons dit wat nou met ons gebeur ter harte moet neem om weg van onsself te draai en op Hom en sy teenwoordigheid te fokus.

Die ouer mense wat uit die ballingskap teruggekom het, het nog die glorie van die tempel voor die ballingskap onthou soos wat Salomo dit met al sy prag en praal kon bou.

Toe hulle nou in hulle armoede en ellende begin om weer ŉ tempel te bou, was dit maar klein en karig – soos ŉ gehuggie langs ŉ paleis.

Vir hulle was dit hardverskeurend.

Dink jou dit in – die glorie wat dit was, groot blokke marmer, mure met goud beslaan – dit is mos hoe God se glorieryke teenwoordigheid moet lyk.

Dan in verskriklike kontras daarmee die karige, klein, eenvoudige ou tempeltjie wat hulle nou bou.

In Esra 3:10-13 lees ons hoe die ouer mense huil in verdriet en vernedering van God se eer.

En nou, na God se aansporing bou hulle weer, maar hulle is steeds mismoedig oor die eenvoudige tempeltjie wat so afskeep teenoor vir vorige.

Nadat hulle vir 4 weke weer aan die tempel gewerk het, stuur die Here vir Haggai met ŉ tweede boodskap: **<< Lees: Haggai 2:1-9>>**

Die Here is by hulle en Hy weet presies wat hulle doen en wat in hulle harte aangaan.

Dis asof Hy begin om hulle neuse in hulle eie mistroostigheid te vryf – onthou julle hoe mooi vir vorige tempel was? En dié een, lyk na niks in vergelyking met die vorige nie, nè?

So op hulle seerste plek druk Hy sy vinger – dis so minderwaardig, so niksseggend –

ons kan maar liewer opgee soos 15 jaar terug sou party dalk gedink het.

Is dit nie ook maar hoe jy by tye voel oor jou lewe nie, soos ek oor myne nie?

So niksseggend.

En wanneer jy selfondersoek doen oor jou geloofslewe – jou gebedslewe, jou stryd teen sonde, hoe jy jou gawes in die gemeente gebruik of eerder nie gebruik nie, jou liefdesdiens in die gemeenskap en hoeveel of hoe min mense Jesus se liefde en sy karakter in jou raaksien – kom jy dan ook, soos ek, uit by ŉ teleurstelling in jouself en ŉ mismoedigheid?

Hierdie boodskap van die Here deur Haggai was nie net vir daai klompie pas uit die ballingskap nie. Dit is vandag net so kraakvars vir jou en vir my.

Die Here verwyt hulle nie vir die karige bouwerk nie – Hy weet wat hulle kan en nie kan nie.

Hy ken mos die gesindheid van hulle harte en dat dit nie afskeep is nie maar dat hulle die beste doen wat hulle kan.

Hy bemoedig hulle, Hy spoor hulle aan:

Skep moed julle leiers, Skep moed almal van julle!

En dan sê Hy drie keer waarom hulle moed kan skep.

**Die eerste rede waarom hulle (en ons) moed kan skep gee Hy in v. 4**

Skep moed – want ek is by julle, ek is nou by hulle, in hierdie teenwoordige tyd is ek by julle.

Skep moed, julle is nie alleen en op julle eie nie, Ek die Allerhoogste, Almagtige God is by julle. Skep moed, en bou...

Luister hoe duidelik sê Jesaja dit in Jes. 41:10 en 14,

*“10Moenie bang wees nie, Ek is by jou, moenie bekommer wees nie, Ek is jou God. Ek versterk jou, Ek help jou, Ek hou jou vas, met my eie hand red ek jou. ...*

*14Moenie bang wees nie, al is jy niks meer as ŉ wurm nie Jakob, al is jy klein Israel. Ék help jou, se die Here jou Verlosser, die Heilige van Israel.”*

Soos wat dit vir hulle daar in Jerusalem sowat 500 jaar voor Christus waar was, so is dit vir ons vandag ook waar.

Jesus het self gesê in Mat. 28 dat Hy, wat alle mag ontvang het in hemel en op aarde, by ons is tot by die voleinding wanneer hierdie aarde verby is en Hy die alles vir ewig nuut sal maak.

Jesus het nie net gekom om 2000 jaar gelede vir ŉ rukkie tussen mense te lewe nie, deur sy Gees is Hy by nog altyd ons.

Hy is by jou in jou alleenwees by die huis, Hy is by jou waar jy in die apteek of die hospitaal werk en blootgetel is aan die virus, Hy is by jou selfs al sou jy siek word en selfs al sou jy of jou geliefde sterf.

Hy is by jou in jou kommer oor waar daar kos vandaan gaan kom, Hy is by jou in jou kommer oor hoe jy jou werksmense gaan versorg.

Skep moed, sê die Here vir jou en vir my.

Begin met die bouwerk, gaan aan met die bouwerk wat jy in jou lewe kan doen- selfs al lyk dit dalk so mistroostig teenoor wat dit dalk voorheen was.

Skep moed, want Ek is by julle sê die Here die Almagtige!

**In v. 5 gee Hy ŉ tweede rede waarom hulle (en ons) moet moed skep:**

Skep moed want Ek sal my beloftes nakom wat ek in die verlede aan julle gemaak het.

Nou kan ons al God se beloftes aan sy volk hier aanhaal en wys hoe Hy nog altyd getrou daaraan was.

Maar die mense daar voor Haggai sou veral kon dink aan God se beloftes deur Jesaja dat die ballingskap nie die einde sal wees nie, maar dat God ŉ deel van sy volk sal terugbring.

En daar staan hulle nou – skep moed want ek sal my beloftes nakom, sê God vir hulle.

Maar God se verbond en sy beloftes is nog steeds geldig vir elke gelowige vandag.

Almal wat in Christus glo is kinders van Abraham lees ons in Gal. 3:7. En daarom geld God se verbond en belofte om vir Abraham en sy nageslag, ook vir my en jou wat glo, ŉ God te wees en vir ons kinders as ŉ ewige verbond.

Het ek en jy en ons kinders dan nie die waarborg van God se beloftes sigbaar en tasbaar ontvang in die doop nie?

Die waarborg dat die Vader jou as kind aanneem en jou met alle goeie dinge te versorg en al die kwade van jou weghou – óf om dit tot jou beswil te laat werk;

Die waarborg van die Seun se belofte om jou met sy bloed te reinig van alle ongeregtigheid en vry van sonde te maak;

Die waarborg van die Heilige Gees om jou as lid van Christus te laat deel kry aan al sy verdienste, om jou daagliks nuut te maak om heilig en in volle vrede met God te lewe, wat jou uiteindelik in Christus sonder vlek in die ewige lewe te bring.

Al voorwaarde is dat jy Hom sal glo met die geloof wat Hy deur wedergeboorte in jou hart werk, dat jy aan Hom sal vasgryp in verwagting, nee die sekerheid, dat al sy beloftes vir jou waar is.

Soos die klompie daar voor Haggai kan jy ook terugdink in jou lewe – kan jy die trou van God raaksien? Mag dit jou sekerheid verder verstewig dat Hy getrou bly in alle tye en alle omstandighede – selfs al gaan ons dalk nou deur ŉ tyd waar jy sukkel om dit te ervaar...

Skep moed, sê die Here vir jou en vir my.

Skep moed want my beloftes sal ek nakom, my Gees sal altyd by julle bly.

Moenie bang wees nie!

**En dan in verse 6-9 gee die Here ŉ derde rede waarom hulle (en ons) moed kan skep:**

Nou praat Hy van wat Hy in die toekoms gaan doen. Van nasies wat skatte sal bring en daardie karige kleine tempeltjie sal vul met rykdom.

Weet jy dat die tempel in Jesus se tyd, sowat 500 jaar na Haggai se tyd, heelwat groter en baie meer indrukwekkend was as die vorige tempel van Salomo waarna Serubbabel en Jeshua se mense verlang het?

Die bouwerk het nie gestop in die 4 jaar wat die volk weer daaraan sou werk nie. Deur die eeue het die Here baie ander gebruik – gelowiges en ongelowiges, uit al die nasies soos Hy hier sê.

Skep moed sê Hy vir hulle, moenie vaskyk in dit wat julle nou sien nie.

Die Here gaan daarmee verder werk en die roem van sy tempel, die simbool van sy teenwoordigheid sal uiteindelik meer wees as in die verlede.

Maar hierdie boodskap van God deur Haggai wys op baie meer as daardie glorieryke tempel wat God 70 jaar na Christus tot die grond toe laat afbreek het.

In Joh. 2:21 verwys Jesus na sy eie liggaam as die tempel, wat afgebreek en in drie dae weer herbou sou word. Sy swak karige liggaam wat sal sterf maar herbou sal word in die opwekking van ŉ verheerlikte liggaam.

Kyk nog verder in die toekoms. Die verwysing in v. 6 dat God die *“hemel en die aarde, see en land gaan laat bewe”* is baie keer in die Bybel ŉ verwysing na “*die dag van die Here*”. Die dag wanneer Jesus Christus finaal met mag en gesag sal kom as Koning en Regter.

En daar, wanneer Johannes die beeld van die nuwe Jerusalem sien dan sien hy in Op. 21:22 dat daar nie ŉ tempel is nie – maar dat die Here God, die Almagtige en die Lam self die tempel is. Dan is daar geen simbool van God se teenwoordigheid nie, dan is Hy teenwoordig – fisies, daar en die gelowiges by Hom.

Skep moed...

En soos Hy in v. 9 sê het Hy vrede gebring op daardie plek toe Jesus Christus met sy dood aan die kruis, met sy helse lyding toe sy Vader Hom verlaat het, die vrede gebring tussen God en almal wat in Christus glo (Rom. 5:1).

Skep moed want God het vrede gegee,

Skep moed want God is nie meer net in ŉ simbool teenwoordig nie,

Hy is self teenwoordig, selfs vandag al! Ons lees in 1 Kor. 6:19 dat die Heilige Gees in gelowiges woon en ons sy tempels maak. Waar jy gaan as gelowige is jý nou sy tempel, simbool van God se teenwoordigheid – daar in die apteek en die hospitaal, op die plaas en oral is gelowiges God se teenwoordigheid in die wêreld.

Karig en eenvoudig in vergelyking met volheid – ja, maar onthou dat Hy die werk klaarmaak sodat die einde baie meer is as die begin.

Skep moed want Hy het reeds oorwin en die absolute heerskappy is reeds syne, en binnekort sal ons en die ganse skepping dit in krag en majesteit beleef op die dag van die Here wat hy die aarde en die hemel sal laat bewe.

Moenie moedeloos word nie, moenie vaskyk in jou huisarres nie, moenie vaskyk in die virus en die statistiek van bevestigde gevalle en hoeveel gesterf het nie, moenie vaskyk in jou kommer oor jou eie versorging en die versorging van jou geliefdes en jou werksmense nie.

Skep moed en werk, bou soveel en so goed as wat jy kan.

Skep moed – “want Ek is by julle, sê die Here die Almagtige”

Skep moed – “want My beloftes sal Ek nakom, My Gees sal by julle bly. Moenie bang wees nie, se die Here die Almagtige”

Skep moed – want die toekoms sal groter wees as die verlede sê die Here die Almagtige, Hy sal, Hy het vrede gegee, se die Here die Almagtige.

Mag dit die getuienis wees van jou en my lewe – die vertroue, die sekerheid van God se teenwoordigheid en van die glorieryke einde wat Hy reeds bewerk het en binnekort finaal sal laat aanbreek.

Skep moed in die Here, die Almagtige, Hy is by jou!

Amen

GEBED

**SB. 18-7 (45) v. 1, 8, 12**

1.

Hy het my die stad getoon,

groot en van die hemel dalend,

en, deur God se ligglans skoon,

soos 'n kleurgesteente stralend,

helder soos 'n kristallyn

wat in al sy klaarheid skyn.

8.

Maar 'n tempel, skoon van bou

(aan wat was nog steeds gedagtig!)

het my oog nie daar aanskou;

want die Here God almagtig

is sy tempel, en die Lam

is die helder altaarvlam.

12.

Daar sal in die heiligdom

niemand wat die kwaad bedrywe,

ooit of immer binnekom.

Hul van wie die naam geskrywe

in die Lewensboek sal staan,

hulle sal daar binnegaan.

**Numeri 6:24-26**

24“Die Here sal julle seën en julle beskerm;

25die Here sal tot julle redding verskyn en julle genadig wees;

26die Here sal julle gebede verhoor en aan julle vrede gee!

Amen-Amen-Amen

**Haggai 1:1-9**

*1Op die een en twintigste van die sewende maand, in die tweede regeringsjaar van koning Darius, het die woord van die Here weer deur die profeet Haggai gekom:*

*2Vra tog vir Serubbabel, seun van Sealtiël en goewerneur van Juda, en vir die hoëpriester Jesua seun van Josadak, en vir almal wat van die volk oorgebly het:*

*3Wie van julle het gesien hoe mooi die vorige tempel was?*

*Hoe lyk dié een vir julle?*

*Lyk hy nie na niks in vergelyking met die vorige nie?*

*4Maar nou, Serubbabel, skep moed, sê die Here, en jy Jesua seun van Josadak, hoëpriester, skep moed, en julle almal, burgers van die land, skep moed, sê die Here!*

*Begin met die werk, want Ek is by julle, sê die Here die Almagtige.*

*5My belofte wat Ek met die uittog uit Egipte aan julle gemaak het, sal Ek nakom: my Gees sal altyd by julle bly. Moenie bang wees nie!*

*6So sê die Here die Almagtige: Nog een keer, binnekort, sal Ek hemel en aarde, see en land laat bewe. 7Dan sal Ek al die nasies laat wakker skrik en hulle sal met hulle skatte kom en so sal Ek hierdie huis met rykdom vul, sê die Here die Almagtige. 8Aan My behoort al die silwer, aan My al die goud, sê die Here die Almagtige.*

*9Die roem van die tempel sal in die toekoms groter wees as in die verlede, sê die Here die Almagtige. Op hierdie plek sal Ek vrede gee, sê die Here die Almagtige.*